དྲུག་པས་ཀྱང་འཕོག་སྟེ། དེའི་རྐྱེན་གྱིས་རྡོ་
རྗེའི་དམྱལ་བར་ཡང་འོ་བརྒྱལ་མྱོང་བར་འགྱུར་རོ། །དེས་ཉོན་མོངས་ཀྱིས་ཀུན་
ནས་བསླངས་ཏེ་ཆོས་ལ་སྐྱོན་བརྗོད་པས་ཆོས་སྤོང་བའི་ལས་ཆེན་པོ་བསགས་པའི་
ཚིག་འདི་དག་གི་རྗེས་སུ། ཁ་ཕྱིར་བལྟས་ཀྱི་བློ་མིག་ཅན་གཞན་ཁ་ཅིག་ཀྱང་རི་བོང་
ཅལ་ལྟར་རྫོགས་པ་ཆེན་པོ་ལ་སོཊ་པ་རྡོ་རྗེ་ཐེག་པའི་ཆོས་ཟབ་རྒྱས་ཅན་རྣམས་ལ་སྨོད་པ་ནི་
ཤིན་ཏུ་ཡང་རིག་པ་མ་ཡིན་ཏེ། གོང་དུ་བརྗོད་པ་རྣམས་ལ་རྟོགས་པར་བྱའོ། །གཞན་ཡང་
རྫོགས་ཆེན་སོགས་སྔགས་རྙིང་མ་ལ་ཁྱད་པར་འཕགས་པའི་ཆེ་བ་དྲུག་ཡོད་པར་
གསུངས་ཏེ། དང་པོ་སྤྱན་འདྲེན་པ་པོ་ཡོན་བདག་གི་ཁྱད་པར་ནི། མངའ་བདག་
མེས་དབོན་གསུམ་འཕགས་པ་རིགས་གསུམ་མགོན་པོའི་སྤྲུལ་པས་སྤྱན་དྲངས་པ་
ཡིན་པ། ད་ལྟ་གང་ཟག་སྐྱ་སེར་རེས་ཡོན་བདག་བྱས་ནས་བསྒྱུར་བ་དང་མི་འདྲ།
ཕྱག་བཞེས་གཙུག་ལག་གི་ཁྱད་པར་ནི། སྔོན་དཔལ་གྱི་བསམ་ཡས་དང་ཆོས་འཁོར་
སྟོད་སྨད་དུ་གཏན་ལ་ཕབ་པ་ཡིན་ལ། ད་ལྟའི་དགོན་ཕུག་ཅག་ཅོག་རེ་དང་མི་འདྲ།
འགྱུར་བྱེད་ལོ་ཙཱའི་ཁྱད་པར་ནི། སྔོན་སྤ་གར་བཻ་རོ་ཙ་ན་དང་། སྐ་ཅོག་གཉིས་ལ་
སོགས་པ་སྤྲུལ་པའི་ལོ་ཙཱ་བས་བསྒྱུར་བའི་ཆོས་ཡིན་ལ། ད་ལྟའི་ལོ་ཙཱ་བ་དགུན་བལ་
ཡུལ་དུ་བསྡད། དབྱར་མང་ཡུལ་དུ་དོན་ནས་སྔོན་མཁས་པའི་འགྱུར་ལ་རང་བཟོས་
བཅོས་སྣ་ཚོགས་བྱེད་པ་དང་མི་འདྲ། པཎྜི་ཏའི་ཁྱད་པར་ནི། སྔོན་གྱི་པཎྜི་ཏ་པདྨ་
འབྱུང་གནས། བྷོ་དྷི་ས་ཏྭ། སངས་རྒྱས་གསང་བ། བི་མ་ལ་མི་ཏྲ་ལ་སོགས་རིག་
འཛིན་གྱི་ས་ལ་གནས་པའི་བྱང་ཆུབ་སེམས་དཔས་སྤྱན་དྲངས་པའི་ཆོས་ཡིན་ལ། ད་
ལྟའི་པཎྜི་ཏ་ལྟོ་མ་ཕྱིད་པ་བོད་དུ་གསེར་ཚོལ་དུ་ཡོང་བའི་བཟང་སྤྲང་ཚོ་གཅིག་དང་མི་འདྲ། ཞུ་རྟེན་མེ་ཏོག་གི་ཁྱད་པར་ནི། སྔོན་གསེར་ཕྱེ་བྲེ་ལ་འཇལ། གསེར་ཤ་བའི་
རླིད་བུ་བཀང་ནས་ཕུལ། གསེར་རྟ་ཁལ་དང་། དྲེའུ་ཁལ་དུ་ཕུལ་ནས་ཞུས་པའི་
ཆོས་ཡིན། ད་ལྟ་མཆན་ནས་གསེར་ཞོ་རེ་རེ་གཉིས་གཉིས་ཉུག་ཉུག་བྱས་ནས་ཞུས་པ་དང་
མི་འདྲ། བརྗོད་བྱ་ཆོས་ཀྱི་ཁྱད་པར་ནི། སྔོན་སངས་རྒྱས་ཀྱི་བསྟན་པ་གྲ་མ་ཉམས་
པའི་དུས་སུ་སྤྲུལ་པའི་ལོ་ཙཱ་བས་བཀའ་འགྱུར་བ་མེད་པ་གཏན་ལ་ཕབ་པས་ཤེས་བྱ་དངོས་པོའི་འདུག་ཚུལ་གཏན་ལ་འབེབས་ཤིང་དེ་རྟོགས་པར་བྱེད་པའི་ཐབས་དུ་
མས་བརྒྱུན་པའི་ཆོས་དང་། དུས་ད་ལྟའི་ལོ་ཙཱ་བ་བརྫུན་པོ་ཆེས་སྔོན་མཁས་པའི་
འགྱུར་ལ་བཅོས་མ་སྣ་ཚོགས་བྱེད། སངས་རྒྱས་ཀྱི་གསུང་དང་བླ་མའི་བཀའ་ལ་
རས་གཅོད་བྱས་ནས་མི་རེའི་ཆོས་རེ་བཅོས་ནས་གཅིག་སྐྱོན་གཅིག་ལ་འགེལ། ཕ་
དཔེ་ལ་བུ་མི་བཏུབ་པའི་ཆོས་དང་མི་འདྲ་སྟེ་ཁྱད་པར་ཆེ་ཞེས་རོང་པ་ཆོས་བཟང་གིས་
གསུངས་སོ། །དེས་ན་རྒྱ་བོད་གཉིས་ཀར་བྱོན་པའི་མཁས་གྲུབ་ས་སྐྱ་པ་ལ་སོགས་
ཆེས་མང་བ་འདི་ཙམ་ཞིག་གིས་དཔང་དང་ཚད་མར་བྱེད་པའི་སྔགས་རྙིང་མ་རྫོགས་
ཆེན་དང་བཅས་པ་རྣམས་སུན་འབྱིན་པ་ཆོས་སྤོང་བའི་ལས་བསགས་པའི་ཉེས་པ་དང་རྣམ་སྨིན་ནི་གོང་དུ་བརྗོད་པ་ལྟར་མཐའ་ཡས་པས། ཟབ་མོའི་ཆོས་ནི་སྟོན་པ་ལ། །
གལ་ཏེ་མོས་པར་མ་གྱུར་ཀྱང་། །སྨད་པ་དག་ཏུ་མི་བྱ་སྟེ། །ཞེས་པའི་དོན་དྲན་པར་
བྱས་ནས་ཆོས་སྤོང་བའི་ལས་བག་ཡོད་པར་བྱོས་ཤིག །གཞན་ཡང་། རང་བྱུང་ཉིད་
ཀྱི་དོན་དམ་སྟེ། །དད་པ་ཉིད་ཀྱིས་རྟོགས་བྱ་བ། །ཞེས་པ་ལྟར། རྒྱལ་བའི་གསུང་
རབ་མཐའ་ཡས་པ་རྣམས་ལ་ཕྱོགས་ཞེན་དང་། ཞེན་ལྟའི་དྲི་མ་སྤངས་ཏེ་གཟུ་བོར་
གནས་པའི་བློས་ཕྱོགས་མེད་རིས་མེད་ཀྱི་སྒོ་ནས་ཉམས་སུ་བླངས་ཤིང་ཉམས་སུ་ལེན་པ་མི་ལྕོགས་ཀྱང་། ཐམས་ཅད་ལ་ཕྱོགས་རིས་སྤངས་པའི་དད་པ་ཆེན་པོ་བསྐྱེད་
ན་ཐབས་མཁས་པ་ཆེན་པོར་འགྱུར་རོ། །དེ་ལྟ་མིན་ན་བོད་ཡུལ་དུ་དར་བའི་དམ་
པའི་ཆོས་ཕལ་ཆེར་ལ་སྐྱོན་མ་བཀལ་བ་དང་། སུན་མ་ཕྱུང་བ་མི་སྣང་ཞིང་། ཕན་
ཚུན་རྫ་བརྡབས་པ་ལྟར་བྱས་པར་སྣང་བས་དོན་ལ་རྟོན་པའི་བློ་གྲོས་དང་ལྡན་པར་བྱས་
ནས་ཡིད་ཆོས་ལ་སྡང་བ་ལས་ཕྱིར་ཕྱོགས་པར་བྱའོ། །
ཀྱེ་མ་དེང་སང་སྙིགས་དུས་འདིར། །མཁས་པར་ཁས་འཆེ་ཕལ་ཆེར་ཡང་། །དོན་ལ་མི་རྟོན་ཚིག་ཕྱིར་འབྲང་། །ཕྱོགས་རེའི་ཆ་བཟུང་ཅིག་ཤོས་སྨད། །སྡང་ཞུགས་ལོག་རྟོག་ཞེན་ལྟ་ཡི། །དྲི་མས་རབ་བསླད་དམ་ཆོས་དོར། །ཉོན་མོངས་ཀུན་ནས་དཀྲིས་དབང་གིས། །དམ་པའི་ཆོས་སྤོང་དེ་ཡི་རྒྱུས། །ཚེ་འདིར་མི་འདོད་སྣ་ཚོགས་དང་། །
ཕྱི་མ་མནར་མེད་དམྱལ་གཏིང་དུ། །བསྐྱབ་མེད་གྱུར་པ་སྤྱིའུ་ཚུགས་ལྟུང་། །དམན་པ་བསོད་ནམས་དམན་པ་ལ། །བཅོལ་ལྡན་འདས་ཀྱིས་ཅི་བགྱིར་མཆི། །དེས་ན་དམ་
ཆོས་སྤོང་བ་ཡི། །ལས་ཀྱི་རྣམ་སྨིན་འཇིགས་པས་ན། །སྐལ་མེད་ལོག་རྟོག་ཅན་མ་
གཏོགས། །ཤེས་ལྡན་སུ་ཡིད་འདི་ལ་རྟོན། །སྟོན་པ་སངས་རྒྱས་བཅོམ་ལྡན་གྱིས། །
ཟབ་མོའི་ཆོས་ལ་མི་མོས་ཀྱང་། །སྐུར་པ་གདབ་པར་མི་བྱ་སྟེ། །ཆོས་ཉིད་བསམ་
གྱིས་མི་ཁྱབ་པའི། །དོན་ཉིད་དྲན་གྱིས་མ་གསུངས་སམ། །དེས་ན་རྒྱལ་བ་སྲས་
བཅས་ཀྱི། །གསུང་རབ་མ་ལུས་ཐམས་ཅད་ལ། །དད་པས་དེ་རྗེས་འབྲང་བ་ལེགས། །
བོད་ཀྱི་སློབ་དཔོན་ཕྱོགས་ཞེན་ཅན། །གཟུ་བོར་མི་གནས་ཁ་ཅིག་གིས། །དོན་ལ་
མི་རྟོན་ཚིག་ཕྱིར་འབྲངས། །ཚིག་གི་ན་ཡམ་འགྲིག་འགྲིག་གི །རྗེས་འབྲངས་ཁ་
ཅིག་སྐུར་འདེབས་མོད། །དེ་ལྟ་མིན་ན་རྒྱ་བོད་ཀྱི། །མཁས་གྲུབ་སྐྱེས་མཆོག་ཐམས་
ཅད་དང་། །བོད་དུ་སྔ་ཕྱིར་བྱོན་པ་ཡི། །ལོ་པཎ་མཁས་གྲུབ་མང་པོ་ཡིས། །དཔང་
དང་ཚད་མར་བྱས་པས་ན། །དེ་རྗེས་འབྲང་བ་ཅི་མ་རུང་། །རྒྱ་བོད་མཁས་གྲུབ་
ཐམས་ཅད་ཀྱིས། །བཤད་བསྒྱུར་མཛད་པ་མ་ཡིན་ཞིང་། །བོད་ཀྱི་རང་བཟོ་བྱས་
ཟེར་བ། །དངོས་སུ་བསྙོན་བརྟོལ་བྱེད་པར་ཟད། །དེས་ན་པདྨ་འབྱུང་གནས་སོགས།།
རྒྱ་བོད་མཁས་གྲུབ་ཐམས་ཅད་ཀྱིས། །བཤད་སྒྲུབ་བསྒྱུར་བ་མ་ཡིན་ཞེས། །ངེས་
པར་སྨྲ་བ་འདི་མི་རིགས། །ཡང་ན་དེང་སང་ཁ་ཅིག་གིས། །དུས་ཀྱི་འཁོར་ལོ་ལ་
སོགས་པའི། །སེམས་འགྲེལ་སྐོར་གསུམ་ཐམས་ཅད་ལ། །འཁྲུལ་པ་ནང་འགལ་སྣ་
ཚོགས་བྱས། །རྒྱུད་འགྲེལ་དེ་རྣམས་ཐམས་ཅད་ལ། །ལེན་བྱེད་ཚད་མ་མེད་དོ་ལོ། །
དུས་འཁོར་ཞབས་ལ་སོགས་པ་ནི། །ཆེན་པོ་རྣམས་ལ་མ་གྲགས་ཕྱིར། །ཚད་མའི་
སྐྱེས་བུ་མ་ཡིན་ལོ། །ཁྱོད་ཀྱང་ཚུལ་འདི་སྨྲ་ན་སྨྲོས། །དེ་ལས་གཞན་པ་པདྨ་འབྱུང་།།
སངས་རྒྱས་གསང་བ་བི་མ་ལ། །བཻ་རོ་ཙ་ན་ལ་སོགས་ཀྱི། །མ་བསྒྱུར་མ་མཛད་ཐག་
ཆོད་ཅེས། །ཚུལ་མིན་དྲན་ཚད་སྨྲ་བ་ཡི། །ཁ་དེ་བདུད་ཀྱིས་མ་ཕྱེའམ། །སྤྱིར་གྱི་
གསར་རྙིང་ཁ་ཡར་ལ། །བསླད་སོགས་ཡོད་པར་སྨྲ་མོད་ཀྱི། །རྙིང་མ་རྫོགས་ཆེན་
རྗེས་འབྲངས་བཅས། །ཚིག་འབྲུ་གཅིག་ཀྱང་མི་དག་ལ། །བོད་ཀྱིས་བརྩམས་པའི་
ཆོས་ལོག་ཅེས། །སྐུར་འདེབས་བྱེད་པ་ཞེ་རེ་འཇིགས། །དེས་ན་མཁས་པ་བློ་གྲོས་
ལྡན། །དབང་རྣོན་ཆོས་རྗེས་འབྲངས་ན་ཡང་། །ཚིག་ལ་མི་རྟོན་དོན་ལ་རྟོན། །ཡང་
ན་བླུན་པོ་མོས་པ་བརྟན། །དབང་རྟུལ་དད་རྗེས་འབྲངས་ན་ཡང་། །རྒྱ་བོད་མཁས་
གྲུབ་འདི་སྙེད་ཀྱི། །རྗེས་སུ་འབྲངས་ལ་འགྱོད་པ་མེད། །འཕགས་པའི་ཡུལ་གྱི་
མཁས་གྲུབ་མཆོག །པད་འབྱུང་དྲི་མེད་བཤེས་གཉེན་དང་། །སངས་རྒྱས་གསང་བ་
ཧཱུྃ་ཀཱ་ར། །སྒེག་པ་རྡོ་རྗེ་དམ་པ་སོགས། །རྒྱ་གར་མཁས་གྲུབ་ལྟ་ཅི་སྨོས། །བོད་དུ་
སྔ་ཕྱིར་བྱོན་པ་ཡི། །སྐྱེས་ཆེན་དམ་པ་ཐུགས་རྗེ་ཅན། །བཻ་རོ་ཙ་ན་སྐ་ཅོག་སོགས། །
རྗེ་འབངས་ཉི་ཤུ་རྩ་ལྔ་དང་། །སད་མི་མི་བདུན་ལ་སོགས་པའི། །སྔར་བྱོན་ལོ་པན་
ཐམས་ཅད་དང་། །ཕྱིས་ཀྱི་རྔོག་བཙུན་ལེགས་ཤེས་སོགས། །བཀའ་གདམས་པ་ཡི་
སྐྱེས་ཆེན་དང་། །མཉམ་མེད་དཔལ་ལྡན་ས་སྐྱ་པ། །ཀླུ་དབང་བསྲུངས་པ་ལ་སོགས་
ནས། །ཆོས་རྗེ་བསོད་རྒྱལ་ཡན་ཆད་ཀྱི། །སྐྱེས་ཆེན་དམ་པ་ཐམས་ཅད་དང་། །མི་
ལ་དྭགས་པོ་ཕག་མོ་གྲུ། །འབྲི་སྟག་མཚལ་འབྲུག་ཐམས་ཅད་དང་། །དུས་གསུམ་
མཁྱེན་པ་ཀརྨ་པ། །རང་བྱུང་རྡོ་རྗེ་ཆོས་ཀྱི་གྲགས། །སྤྲུལ་སྐུ་ཆོས་དཔལ་བཟང་པོ་
ཡན། །སྐྱེས་ཆེན་ཀརྨ་པ་རྣམས་སོགས། །དྭགས་པོ་བཀའ་བརྒྱུད་ཐམས་ཅད་དང་། །
བཀའ་བབས་སྐོར་གསུམ་བརྒྱུད་པ་དང་། །མ་གཅིག་ལབ་སྒྲོན་ལ་སོགས་པའི། །ཞི་
གཅོད་བཀའ་བརྒྱུད་ཐམས་ཅད་དང་། །མཉམ་མེད་ཤངས་པ་བཀའ་བརྒྱུད་སོགས།།
བོད་ཀྱི་བཀའ་བརྒྱུད་དེ་རྣམས་དང་།  །དུས་ཕྱིས་གྲུབ་ཆེན་གསེར་སྟེངས་པ། །མ་
གཅིག་ཇོ་འབུམ་ཆོས་སྐུ་འོད།  །མཁས་གྲུབ་ཨོ་རྒྱན་གཉན་རས་དང་།  །ཀུན་
སྤངས་ཀུན་མཁྱེན་འཕགས་པ་འོད། །རྒྱལ་ཡེ་ཡོན་ཏན་རྒྱ་མཚོ་དང་། །དབང་
རྒྱལ་ཤེར་འབུམ་བསྐལ་བ་བཟང་།  །མཁན་ཆེན་འཛིམ་པ་སྤང་སྒང་བ། །ཀུན་
མཁྱེན་ཆོས་རྗེ་ཡབ་སྲས་དང་།  །འཇམ་དབྱངས་བརྡ་སྟོན་རྒྱལ་བ་གཡུང་། །
མཁས་གྲུབ་གཡག་སྡེ་པན་ཆེན་སོགས། །བཀའ་བརྒྱུད་སོ་སོའི་སྲོལ་འཛིན་པའི། །
སྡོམ་བརྩོན་རིག་པ་འཛིན་པ་ཡི། །མཁས་གྲུབ་ཕལ་མོ་ཆེ་རྣམས་ཀྱིས། །རྫོགས་
ཆེན་ལ་སོགས་རྙིང་མ་ལ། །ཐུགས་དམ་སྙིང་པོ་བྱེད་པ་མང་། །མཁས་གྲུབ་དེ་དག་
ཐམས་ཅད་ལས། །ལོག་རྟོག་ཅན་གྱི་གང་ཟག་ཕལ། །ལྷག་པ་ཡིན་ནམ་ཤེས་
ལྡན་དག །གང་ཟག་ཚིག་ལ་རབ་རྟོན་ཞིང་། །རྟོག་གེ་ངན་ལ་རབ་ཏུ་ཞེན། །
ཕྱོགས་ཞེན་ཆགས་སྡང་གིས་དཀྲུགས་པའི། །མཁས་པར་རློམ་པ་ཁ་ཅིག་དང་། །
སྨྲ་ཁམས་ཅན་གྱི་སྐྱེ་བོ་ཡི། །རྗེས་སུ་འབྲངས་ནས་ཆོས་སྤངས་ན། །རང་གཞན་
གཉིས་ཀ་ཉམས་འགྱུར་པས། །དོན་མེད་ཆོས་སྤོང་བསགས་པ་ཡི། །རྗེས་སུ་མ་
འབྲངས་ཤེས་ལྡན་དག །གང་ལ་ཕྱོགས་ལྷུང་རབ་ཏུ་སྤོངས། །མཁས་གྲུབ་ཕྱོགས་
རིས་མེད་པ་ཡི། །རྗེས་སུ་འབྲངས་ཤིག་ཤེས་ལྡན་དག །བཀའ་བརྒྱུད་གོང་མ་དེ་
དག་ལས། །ད་ལྟའི་གང་ཟག་ཕལ་མོ་ཆེ། །མཁས་ལྟར་སྣང་ཡང་སྣང་ཙམ་ཡིན། །
མངོན་ཤེས་ཉམས་རྟོགས་ཆོས་སྤྱན་མེད། །ཀུན་རྟོག་ངན་པས་དཔྱད་པ་ཡི། །ལོག་
རྟོག་ངན་པ་འབའ་ཞིག་ཡིན། །བཀའ་བརྒྱུད་གོང་མ་ཐམས་ཅད་ཀྱིས། །ཞི་ཕྱག་
རྫོགས་གསུམ་ཐམས་ཅད་ལ། །སྙིང་པོར་བྱེད་པ་མང་སྣང་བས། །དད་པས་དེ་རྗེས་
འབྲང་བ་ལེགས། །གལ་ཏེ་དེ་རྣམས་ཀྱིས་ནོར་ན། །གཞན་གྱིས་ནོར་བ་རབ་ཏུ་
བཟོད། །ནོར་ཡང་ནོར་ས་མ་ནོར་མོད། །ལོག་པར་རྟོགས་ལ་ཅི་ཆ་ཡོད། །རྐུན་པོ་
རྣམས་ཀྱིས་ཁྱིར་བཏགས་པས། །ར་སྐྱེས་ཁུར་བས་བྲམ་ཟེར་བོར། །ལོག་རྟོག་ཅན་
གྱི་སྐྱེ་བོ་འགའ། །ཆོས་དང་འཕགས་ལ་སྐུར་འདེབས་པའི། །མཚམས་མེད་ལས་
ལྕིའི་ཆོས་སྤོང་བའི། །རྗེས་སུ་ཤེས་ལྡན་ཁ་ཅིག་ཀྱང་། །ཞུགས་ནས་མི་ཟད་སྡིག་
པའི་ལས། །བྱེད་པས་ཕྱེ་ལེབ་མེར་མཆོངས་མཚུངས། །གལ་ཏེ་གང་ཟག་རེ་རེ་ཡི། །
རྗེས་སུ་འབྲངས་ནས་རྫོགས་ཆེན་སོགས། །རྡོ་རྗེ་ཐེག་པ་སུན་འབྱིན་པའི། །མི་ཟད་
སྡིག་ཏོའི་ལས་བྱེད་ན། །གངས་ཅན་ཁྲོད་ཀྱི་ཆོས་རྣམས་ལ། །ཉམས་སུ་བླང་རུང་
ཉིན་སྐར་ཙམ། །དེ་ཡི་རྒྱུ་མཚན་འདི་ལྟ་སྟེ། །ཞི་ཕྱག་གཅོད་དང་རོ་སྙོམས་དང་། །
ལམ་འབྲས་རྡོ་རྗེའི་ཚིག་རྐང་དང་། །བདེ་མཆོག་སྙན་བརྒྱུད་སེམས་ཁྲིད་དང་། །
ཐབས་ལམ་གཏུམ་མོ་ཞག་བདུན་དང་། །དཔལ་ལྡན་དུས་ཀྱི་འཁོར་ལོ་སོགས། །
སེམས་འགྲེལ་སྐོར་གསུམ་མན་ངག་བཅས། །གསང་འདུས་གཉིས་མེད་རྣམ་རྒྱལ་
དང་། །བདེ་མཆོག་ར་ལིའི་སྐོར་ལ་སོགས། །རྒྱུད་སྡེ་ཕལ་མོ་ཆེ་རྣམས་ཀུན། །
བཀའ་དང་ཆོས་མིན་མ་བསྒྲུབས་སམ། །ལེགས་པར་དཔྱོད་དང་ཤེས་ལྡན་དག །
བདག་ནི་ཚེ་རབས་ཐམས་ཅད་དུ། །དལ་ཐོབ་མཐོ་རིས་ཡོན་ཏན་ལྡན། །བཤེས་
གཉེན་མཆོག་ལ་སོགས་པ་ཡི། །དམ་ཆོས་བསྒྲུབ་པའི་མཐུན་རྐྱེན་རྣམས། །མ་ཚང་
མེད་པར་འབྱོར་གྱུར་ནས། །རྒྱལ་བའི་བསྟན་པ་ཐམས་ཅད་ལ། །ཕྱོགས་རིས་མེད་
པའི་དད་ཐོབ་ནས། །ཚུལ་བཞིན་ཉམས་སུ་ལེན་པར་ཤོག །ཚུལ་བཞིན་ཉམས་ལེན་མ་
ནུས་ནའང་། །རྒྱལ་བའི་གསུང་རབ་ཐམས་ཅད་ལ། །ཕྱོགས་མེད་དད་པ་བྱེད་པར་ཤོག །ཅེས་རྫོགས་པ་ཆེན་པོ་ལ་སོགས་སྔགས་རྙིང་མ་རྗེས་འབྲངས་དང་བཅས་
པའི་ཚིག་དོན་ལ་ལོག་པར་རྟོགས་པའི་འཁྲུལ་པ་ངན་པ་འཇོམས་པའི་བསྟན་བཅོས་
འཁྲུལ་འཇོམས་ཞེས་བྱ་བ་འདི་ནི་ཐེག་པ་མཆོག་གི་རྣལ་འབྱོར་པ་ཀློང་ཆེན་རབ་
འབྱམས་ཀྱིས་དཔྱིད་ཟླ་ར་བའི་བཅོམ་ལྡན་འདས་ཀྱིས་ཆོ་འཕྲུལ་ཆེན་པོས་མུ་སྟེགས་
པ་རྣམས་ཕམ་པར་མཛད་པའི་དུས་ཀྱི་ཟླ་བའི་དཀར་ཕྱོགས་ཀྱི་ཚེས་བ